Kolégium Antona Neuwirtha

Vznik a vízia

Prvotným autorom myšlienky Kolégia je Martin Luterán, ktorý počas svojho doktorského štúdia na Oxfordskej univerzite dostal nápad vytvoriť jednoročný akademický program pre študentov vysokých škôl so zameraním na štúdium filozofie a dejín západnej civilizácie. Na rozdiel od iných slovenských vysokých škôl mal však víziu vytvoriť vzdelávací inštitút podľa vzoru stredovekých univerzitných kolégií, v ktorých študenti a profesori bývali a žili spoločne. Anton Neuwirth myšlienku intelektuálneho vzdelávania mladých ľudí veľmi podporoval, a hoci sa realizácie Kolégia nedožil, bolo po ňom pomenované a stal sa jeho patrónom.
Materským projektom Kolégia je Spoločenstvo Ladislava Hanusa. Vďaka viacerým podporovateľom aj z jeho členov bolo Kolégium Antona Neuwirtha oficiálne zapísané do registru občianskych združení dňa 6.2.2009.  Oficiálne otvorenie Kolégia prebehlo 22. septembra 2009 za prítomnosti arcibiskupa Stanislava Zvolenského, europoslankyne Anny Záborskej, poslanca NR SR Pavla Hrušovského a ďalších významných predstaviteľov spoločenského a akademického života. Prví študenti tak nastúpili do programu v akademickom roku 2009/2010. Sídlom Kolégia sa stal kaštieľ v Ivanke pri Dunaji, poskytnutý na tento účel Spoločnosťou Ježišovou, ktorej kaštieľ patrí.
V akademickom roku 2012/2013 bolo druhé Kolégium otvorené aj v Trnave. O jeho založenie sa zaslúžil vtedajší arcibiskup Trnavskej arcidiecézy Róbert Bezák. Pre nedostatočný počet študentov však bolo druhé Kolégium nasledujúci rok zavreté.
Cieľom Kolégia Antona Neuwirtha je aktívna snaha o celistvé rozvíjanie charakterov a osobností mladých ľudí pomocou systematického vzdelávania v oblasti filozofie, histórie západnej civilizácie a kresťanskej kultúry. Kolégium na svojej stránke hovorí o svojich cieľoch a víziách: „Víziou Kolégia sú stovky mužov a žien pôsobiacich v rôznych oblastiach verejného života na Slovensku a v Európe, ktorí budú svojím zdravým rozumom a cnostným životom vydávať svedectvo Pravde, Dobru a Kráse.“ Americký inštitút pre vzdelávanie mladých leadrov, John Jay Institute for Faith, Society & Law v roku 2014 skonštatoval, že Kolégium už po krátkom období existencie významne ovplyvňuje verejné dianie.

Financovanie a správa organizácie

Kolégium je nezisková mimovládna organizácia, ktorej hlavná časť príjmov je tvorená donorskými darmi. V menšej miere sú potom príjmy tvorené aj školným študentov a príjmami z organizovania konferencií a seminárov. Kolégium nezískava peniaze od štátu ani od Európskej únie.
Na čele Kolégia je výkonný riaditeľ a za akademický program zodpovedá rektor. Ustanovená správna rada na pravidelných zasadaniach plánuje ďalšie smerovanie Kolégia a rada poradcov je tvorená odborníkmi z praxe, ktorí pomáhajú správnej rade pri špecifických rozhodnutiach. Samotnú výuku má na starosti akademická rada, tvorená internými a externými vyučujúcimi. Príprava syláb nového akademického roku podlieha hlavnému akademikovi, ktorého ustanovuje rektor.

Štruktúra formačného programu

Kolégium Antona Neuwirtha je postavené na troch pilieroch: akademickom, komunitnom a duchovnom. Tieto sú v priestoroch kaštieľa zhmotnené knižnicou, kde sa študenti a profesori stretávajú na akademickej pôde; jedálňou, kde sa celé spoločenstvo spája a posilňuje; a kaplnkou, ktorá buduje duchovný rozmer človeka.

Komunitný život

Komunitná formácia prebieha spoločne tráveným časom počas celého roka a špeciálne počas spoločne trávených intenzívnych víkendových programov. Súčasťou života v komunite Kolégia je tiež zodpovednosť za niektoré komunitné služby (napr. upratovanie priestorov, spoločné varenie, knihovnícka služba), ktoré si študenti medzi sebou podelia, no najmä účasť na rôznych neformálnych podujatiach organizovaných samotnými študentmi.

Duchovná formácia

Kolégium Antona Neuwirtha má vyhradeného kňaza, ktorý je počas celého roka k dispozícii študentom. Duchovné formovanie študentov prebieha aj pomocou každodenných (dobrovoľných) sv. omší v kaštieľnej kaplnke.

Profesionálny a osobnostný rozvoj

K profesionálnemu rozvoju študentov napomáhajú kolokviá na aktuálne témy, ktoré sa uskutočňujú raz do týždňa. Študenti v rámci Kolégia tiež absolvujú jeden spoločný víkend každý mesiac zameraný na zlepšenie praktických a prezentačných zručností (mediálna prezentácia, manažérske zručnosti) a osobného duchovného života (duchovná obnova).
Súčasťou Kolégia je tiež mentoringový program. Každý študent má svojho osobného mentora, vybraného na základe vzájomných preferencií. Mentori (členovia Spoločenstva Ladislava Hanusa) študentom pomáhajú v sebapoznávaní a osobnostnom, duchovnom a profesijnom raste.

Publikačná a prekladateľská činnosť

Kolégium pod vlastným vydavateľstvom pravidelne publikuje knihy z oblasti politiky, filozofie a morálky. Kompletná publikačná činnosť členov akademickej rady je uvedená na oficiálnych stránkach.